Source: https://www.socpoist.sk/2127-menu/55419s?prm2=56696&sword=&insurance_kind=0&target_group=0&life_sit=0&kriterium=all&page=22
Timestamp: 2019-09-23 11:16:08+00:00
Document Index: 15348035

Matched Legal Cases: ['§ 15', '§ 15', '§ 15', '§ 15', '§ 138', '§ 15', '§ 138', '§ 15']

17.01.2014 | Výber poistného	| Matka, Iné
Náš maloletý syn (vek 6 rokov a 9 mesiacov) má stanovenú klinickú diagnózu Aspergerov syndróm (porucha autistického spektra). Z tohto dôvodu bol manželke od 1.8.2013 priznaný peňažný príspevok na opatrovanie. Z ktorého dôvodu môže byť manželka povinne dôchodkovo poistená (ako poistenec štátu)? Spadá do kategórie fyzickej osoby starajúcej sa o dieťa s dlhodobo nepriaznivým zdravotným stavom v zmysle § 15 ods. 1 písm. d/ zákona č. 461/2003 Z.z. o sociálnom poistení alebo je fyzická osoba, ktorej sa poskytuje príspevok na opatrovanie v zmysle § 15 ods. 1 písm. d/ zákona č. 461/2003 Z.z. o sociálnom poistení ?
Ak Vaša manželka spĺňa všetky podmienky podľa § 15 ods. 1 písm. d) zákona č. 461/2003 Z. z. o sociálnom poistení a zároveň aj všetky podmienky podľa § 15 ods. 1 písm. e) zákona, má možnosť výberu, na aký typ poistenia sa ako poistenec štátu prihlási.
Upozorňujeme však na skutočnosť rozdielnych vymeriavacích základov, z ktorých štát platí poistné na dôchodkové poistenie. Podľa § 138 ods. 13 zákona vymeriavací základ, z ktorého štát platí poistné na dôchodkové poistenie a poistné do rezervného fondu solidarity za fyzickú osobu uvedenú v § 15 ods. 1 písm. d) zákona (osobu starajúcu sa o dieťa), je mesačne 60 % jednej dvanástiny všeobecného vymeriavacieho základu, ktorý platil v kalendárnom roku, ktorý dva roky predchádza kalendárnemu roku, za ktorý platí poistné na dôchodkové poistenie a poistné do rezervného fondu solidarity, avšak podľa § 138 ods. 14 zákona vymeriavací základ, z ktorého štát platí poistné na dôchodkové poistenie a poistné do rezervného fondu solidarity za fyzickú osobu uvedenú v § 15 ods. 1 písm. e) zákona (osoba poberajúca príspevok na opatrovanie), je mesačne vo výške iba 50 % jednej dvanástiny všeobecného vymeriavacieho základu za kalendárny rok, ktorý dva roky predchádza kalendárnemu roku, za ktorý sa platí poistné.